DA Den Europæiske Unions Tidende C 6/18

BERETNING

om årsregnskabet for fællesforetagendet ENIAC for regnskabsåret 2011 med fællesforetagendets svar

2013/C 6/03

INDLEDNING

1. Det europæiske fællesforetagende for gennemførelsen af det fælles teknologiinitiativ om nanoelektronik (fællesforetagendet ENIAC), der ligger i Bruxelles, blev oprettet i december 2007 (1) for en periode på 10 år.

2. Det vigtigste formål med fællesforetagendet er at fastlægge og gennemføre en »forskningsdagsorden« for udviklingen af vigtige kompetenceområder vedrørende nanoelektronik på tværs af forskellige anvendelsesområder med henblik på at styrke europæisk konkurrenceevne og bæredygtighed og skabe plads til helt nye markeder og samfundsnyttige anvendelsesformål (2).

3. Fællesforetagendet ENIAC’s stiftende medlemmer er Den Europæiske Union repræsenteret ved Kommissionen, medlemsstaterne Belgien, Estland, Frankrig, Tyskland, Grækenland, Irland, Italien, Nederlandene, Polen, Portugal, Spanien, Sverige og Det Forenede Kongerige og en sammenslutning, der repræsenterer europæiske nanoelektronikaktiviteter (AENEAS). Andre medlemsstater og associerede lande og andre lande eller juridiske personer, der kan yde et betydeligt finansielt bidrag til opfyldelsen af fællesforetagendet ENIAC’s mål, kan også blive medlem af fællesforetagendet ENIAC.

4. Det maksimale EU-bidrag til fællesforetagendet ENIAC’s løbende udgifter og forskningsaktiviteter udgør 450 millioner euro, der skal betales over budgettet for syvende rammeprogram for forskning (3). AENEAS yder et bidrag på højst 30 millioner euro til fællesforetagendet ENIAC’s løbende udgifter. ENIAC-medlemsstaterne yder bidrag i naturalier til de løbende udgifter (ved at lette gennemførelsen af projekterne) og finansielle bidrag, som mindst udgør 1,8 gange EU’s bidrag. De forskningsorganisationer, der deltager i projekterne, yder også bidrag i naturalier. Det samlede bidrag i naturalier fra de organisationer, der deltager i forskningsprojekter, skal være mindst lige så stort som bidraget fra Kommissionen og medlemsstaterne.

5. Fællesforetagendet blev finansielt uafhængigt den 26. juli 2010.

OPLYSNINGER TIL UNDERBYGNING AF REVISIONSERKLÆRINGEN

6. Retten har valgt en revisionsmetode, der omfatter analytiske revisionshandlinger, test af transaktioner på fællesforetagendets niveau og en vurdering af centrale kontroller i overvågnings- og kontrolsystemerne suppleret med bevis opnået fra arbejde udført af andre revisorer (hvis relevant) og en analyse af ledelsens udtalelser.

REVISIONSERKLÆRING

7. I overensstemmelse med artikel 287, stk. 1, i traktaten om Den Europæiske Unions funktionsmåde har Retten revideret fællesforetagendet ENIAC's årsregnskab (4), som omfatter »årsregnskabet« (5) og »beretningen om budgetgennemførelsen« (6) for det regnskabsår, der afsluttedes den 31. december 2011, samt efterprøvet lovligheden og den formelle rigtighed af de transaktioner, der ligger til grund for regnskabet.

8. Retten afgiver denne revisionserklæring til Europa-Parlamentet og Rådet i overensstemmelse med artikel 185, stk. 2, i Rådets forordning (EF, Euratom) nr. 1605/2002 (7).

Ledelsens ansvar

9. Direktøren udøver funktionen som anvisningsberettiget. På eget ansvar og inden for rammerne af de givne bevillinger gennemfører han budgettet, både med hensyn til indtægter og udgifter, i overensstemmelse med fællesforetagendets finansielle bestemmelser (8). Direktøren er ansvarlig for at etablere (9) en organisatorisk struktur samt interne forvaltnings- og kontrolsystemer og -procedurer, som sikrer, at der udarbejdes et endeligt årsregnskab (10) uden væsentlig fejlinformation, uanset om denne skyldes besvigelser eller fejl, og at de transaktioner, der ligger til grund for det, er lovlige og formelt rigtige.

Revisors ansvar

10. Det er Rettens ansvar på grundlag af sin revision at afgive en erklæring om rigtigheden af fællesforetagendets årsregnskab og de underliggende transaktioners lovlighed og formelle rigtighed.

11. Revisionen blev gennemført i overensstemmelse med IFAC's og ISSAI's (11) internationale revisionsstandarder og etiske kodekser. I henhold til disse standarder skal Retten opfylde etiske og faglige krav og planlægge og udføre revisionen med henblik på at opnå høj sikkerhed for, at regnskabet er uden væsentlig fejlinformation, og at de transaktioner, der ligger til grund for det, er lovlige og formelt rigtige.

12. Det indgår i Rettens revision, at der udføres revisionshandlinger for at tilvejebringe revisionsbevis vedrørende beløbene og oplysningerne i regnskabet og de underliggende transaktioners lovlighed og formelle rigtighed. Valget af revisionshandlinger foretages på grundlag af Rettens vurdering, herunder dens vurdering af risikoen for, at der er væsentlig fejlinformation i regnskabet, eller at transaktioner som følge af besvigelser eller fejl ikke er lovlige og formelt rigtige. Når Retten vurderer disse risici, tager den hensyn til den interne kontrol, der vedrører udarbejdelsen og aflæggelsen af regnskabet, og udformer revisionshandlinger, som er passende efter omstændighederne. Rettens revision omfatter også en vurdering af, om de anvendte regnskabspraksis er hensigtsmæssige, og om de foretagne regnskabsmæssige skøn er rimelige samt en vurdering af den samlede præsentation af regnskabet.

13. Retten mener, at det tilvejebragte revisionsbevis er tilstrækkeligt og egnet som grundlag for nedenstående erklæringer.

Erklæring om regnskabets rigtighed

14. Det er Rettens opfattelse, at fællesforetagendets årsregnskab i alle væsentlige henseender giver et retvisende billede af dets finansielle stilling pr. 31. december 2011 samt af resultaterne af dets transaktioner og pengestrømme i det afsluttede regnskabsår, i overensstemmelse med dets finansielle bestemmelser.

Grundlag for en erklæring med forbehold om de underliggende transaktioners lovlighed og formelle rigtighed

15. Fællesforetagendets strategi for efterfølgende revision (12) blev vedtaget ved en bestyrelsesbeslutning den 18. november 2010, og er en central kontrol (13) i forbindelse med vurderingen af, om de underliggende transaktioner er lovlige og formelt rigtige. I 2011 beløb de afholdte betalinger i relation til attester for godkendte omkostninger udstedt af medlemsstaternes finansieringsmyndigheder sig til 6,8 millioner euro, hvilket svarer til 45 % af de samlede operationelle betalinger. Implementeringen af strategien for efterfølgende revision startede i 2011.

16. Revisionen med hensyn til projekternes omkostningsanmeldelser er blevet uddelegeret til medlemsstaternes nationale finansieringsmyndigheder. De administrative aftaler, der er indgået med de nationale finansieringsmyndigheder, indeholder ingen praktiske bestemmelser for den efterfølgende revision. Ved afslutningen af revisionen (september 2012) havde fællesforetagendet ikke modtaget fyldestgørende oplysninger om de nationale finansieringsmyndigheders revisionsstrategier (14) og var ikke i stand til at vurdere, om strategien for efterfølgende revision giver tilstrækkelig sikkerhed for, at de underliggende transaktioner er lovlige og formelt rigtige (15). De nationale finansieringsmyndigheder havde endvidere ikke gennemført efterfølgende revision af den støtte, der var udbetalt frem til udgangen af 2011.

17. På grundlag af de oplysninger, der foreligger om gennemførelsen af fællesforetagendets strategi for efterfølgende revision, er det ikke muligt at konkludere, om denne centrale kontrol fungerer effektivt.

Erklæring med forbehold om lovligheden og den formelle rigtighed af de transaktioner, der ligger til grund for regnskabet

18. Det er Rettens opfattelse, at de transaktioner, der ligger til grund for fællesforetagendets årsregnskab for det regnskabsår, der afsluttedes den 31. december 2011, i alt væsentligt er lovlige og formelt rigtige, når der ses bort fra de mulige virkninger af de forhold, der er beskrevet i punkt 18-20.

19. Bemærkningerne i punkt 20 til 33 drager ikke Rettens erklæringer i tvivl.

BEMÆRKNINGER TIL DEN BUDGETMÆSSIGE OG ØKONOMISKE FORVALTNING

Budgetgennemførelsen

20. Det endelige budget for 2011 omfattede forpligtelses- og betalingsbevillinger på henholdsvis 66 millioner euro og 35 millioner euro. Udnyttelsesgraden for de disponible forpligtelses- og betalingsbevillinger var på henholdsvis 97 % og 48 % (16). Af de 63,6 millioner euro i forpligtelsesbevillinger, der var afsat til operationelle aktiviteter, blev 20,1 million euro implementeret som en samlet forpligtelse i forbindelse med den første indkaldelse af forslag i 2011 og 42,2 millioner euro blev implementeret som en samlet forpligtelse i forbindelse med den anden indkaldelse af forslag i 2011.

21. Det konstateredes, at der manglede passende procedurer for frigørelse af uudnyttede bevillinger, og at der var svagheder i kontrollen hermed. Bevillinger, der skulle have været anvendt ved udgangen af 2010, og bevillinger, der skulle have været anvendt ved udgangen af 2011, blev frigjort i januar 2012. Den uudnyttede samlede bevilling på 2,8 millioner euro på budgetposten for operationelle aktiviteter for 2010, som senest skulle være anvendt den 31. december 2011, var ikke blevet frigjort.

Indkaldelser af forslag

22. De indkaldelser af forslag, der blev organiseret i 2008, 2009 og 2010, resulterede i undertegnelse af tilskudsaftaler for i alt 107,9 millioner euro, hvilket svarer til 25 % af det maksimale EU-bidrag til fællesforetagendet til forskningsaktiviteter (17). I 2011 blev der iværksat to indkaldelser af forslag, der i alt vedrørte 62,3 millioner euro, men indgåelsen af støtteaftaler var stadig ikke afsluttet. I 2012 blev der iværksat yderligere to indkaldelser af forslag vedrørende 84,5 millioner euro. I løbet af 2013 vil der skulle iværksættes indkaldelser af forslag for et budget på 185,3 millioner euro (42 %), hvis det disponible EU-bidrag på 440 millioner euro skal udnyttes fuldt ud.

BEMÆRKNINGER TIL CENTRALE KONTROLLER I FÆLLESFORETAGENDETS OVERVÅGNINGS- OG KONTROLSYSTEMER

23. Fællesforetagendet har endnu ikke fuldt ud implementeret effektive og produktive interne kontroller og finansielle informationssystemer. Det medførte væsentlige fejl og forsinkelser i den finansielle rapportering, som blev korrigeret inden vedtagelsen af det endelige regnskab.

24. Fællesforetagendets regnskabsfører validerede finans- og regnskabssystemerne (ABAC og SAP) den 20. december 2010. De underliggende forretningsprocesser, der giver finansielle oplysninger, navnlig den, der leverer finansielle oplysninger om valideringen og betalingen af godtgørelseskrav fra de nationale finansieringsmyndigheder, blev imidlertid ikke valideret i 2011.

ANDRE FORHOLD

Den interne revisionskapacitet og Kommissionens Interne Revisionstjeneste

25. Artikel 6, stk. 2, i Rådets forordning om oprettelse af fællesforetagendet fastsætter, at fællesforetagendet ENIAC opretter sin egen interne revisionskapacitet. Men ved udgangen af 2011 var denne vigtige funktion i det interne kontrolsystem endnu ikke blevet oprettet.

26. I 2011 udførte Kommissionens interne revisionstjeneste en risikoanalyse. På grundlag af resultaterne af risikoanalysen blev den strategiske revisionsplan for 2012-2014 forelagt bestyrelsen til vedtagelse den 22. november 2011.

27. Beskrivelsen af Kommissionens interne revisionstjenestes opgaver blev vedtaget af bestyrelsen den 18. november 2010. Men rammeforordningens bestemmelse (18) om Kommissionens interne revisors beføjelser er endnu ikke blevet indføjet i fællesforetagendets finansielle bestemmelser.

ENIAC-medlemsstaternes bidrag

28. I henhold til vedtægterne for fællesforetagendet ENIAC skal ENIAC-medlemsstaternes bidrag mindst udgøre 1,8 gange (19) EU’s finansielle bidrag, mens fællesforetagendets støtte højst kan udgøre 16,7 % af projekternes samlede støtteberettigede udgifter. ENIAC-medlemsstaternes bidrag vedrørende de første fem indkaldelser af forslag udgjorde 1,55 gange EU’s finansielle bidrag.

29. I strid med vedtægterne for fællesforetagendet ENIAC (20) anvender Grækenland midler fra EU’s strukturfonde til at dække det nationale bidrag til de græske deltagere i ENIAC-projekter (21) i stedet for at stille nationale midler til rådighed. Fællesforetagendet har accepteret, at Grækenland fortsat deltager i ENIAC-projekter, men fællesforetagendet yder ingen støtte til de græske støttemodtagere, eftersom medfinansiering med en anden EU-finansieringskilde ikke er tilladt (22).

Årlig aktivitetsrapport

30. Ifølge artikel 19, stk. 4, i fællesforetagendets vedtægter og artikel 40 i dets finansielle bestemmelser skal den administrerende direktør udarbejde en årlig aktivitetsrapport. Den årlige aktivitetsrapport skal redegøre for resultaterne af de gennemførte transaktioner i forhold til de opstillede mål og for de dermed forbundne risici samt for, hvordan de disponible ressourcer er udnyttet, og det interne kontrolsystems effektivitet og produktivitet. Den skal også bekræfte, at oplysningerne i rapporten giver et retvisende billede, medmindre andet er præciseret i eventuelle forbehold vedrørende afgrænsede indkomst- og udgiftsområder.

31. Den årlige aktivitetsrapport giver ikke en vurdering af det interne kontrolsystems effektivitet og produktivitet. Den årlige aktivitetsrapport har følgende svagheder: — Der mangler oplysninger om gennemførelsen af strategien for efterfølgende revision, og de oplysninger, der foreligger, er ikke tilstrækkelige til, at der kan drages en konklusion om, hvorvidt denne centrale kontrol fungerer effektivt, og om hvorvidt det burde have medført et forbehold. — Det oplyses ikke, at regnskabsføreren kun delvist har valideret finans- og regnskabssystemerne. Regnskabsføreren har kun valideret den del, som er direkte under fællesforetagendets kontrol, og ikke de systemer, som leverer oplysninger fra de nationale finansieringsmyndigheder (jf. punkt 24). — De kontrolsvagheder, der blev identificeret med hensyn til regnskabsføringen og den finansielle rapportering, medførte ikke et forbehold (jf. punkt 23).

Opfølgning af tidligere bemærkninger

32. I 2011 udarbejdede fællesforetagendet en forretningskontinuitetsplan og gjorde fremskridt med hensyn til at formalisere sin it-sikkerhedspolitik. Der bør gøres en yderligere indsats for at få færdiggjort katastrofeberedskabsplanen.

33. Værtsstatsaftalen (23) mellem fællesforetagendet og de belgiske myndigheder om kontorlokaler, privilegier og immuniteter og anden støtte blev underskrevet den 2. februar 2012.

Vedtaget af Revisionsretten i Luxembourg på mødet den 15. november 2012. På Revisionsrettens vegne Vítor Manuel da SILVA CALDEIRA Formand

(1) Rådets forordning (EF) nr. 72/2008 af 20. december 2007 om oprettelse af fællesforetagendet ENIAC (EUT L 30 af 4.2.2008, s. 21).

(2) En oversigt over fællesforetagendets beføjelser, aktiviteter og disponible ressourcer vises i bilaget til orientering.

(3) Syvende rammeprogram, som blev vedtaget ved Europa-Parlamentets og Rådets afgørelse nr. 1982/2006/EF (EUT L 412 af 30.12.2006, s. 1), samler alle forskningsrelaterede EU-initiativer under ét og spiller en afgørende rolle med hensyn til opfyldelsen af målene for vækst, konkurrenceevne og beskæftigelse. Rammeprogrammet er også et nøgleelement i det europæiske forskningsrum.

(4) Retten modtog det foreløbige årsregnskab den 30. marts 2012. Regnskabet ledsages af en beretning om den budgetmæssige og økonomiske forvaltning i regnskabsåret. Beretningen redegør bl.a. for udnyttelsesgraden for bevillingerne.

(5) Årsregnskabet omfatter balancen og resultatopgørelsen, pengestrømsopgørelsen, opgørelsen over bevægelser i nettoaktiver og bilaget til årsregnskabet, som indeholder en beskrivelse af de relevante regnskabspraksis og andre forklarende oplysninger.

(6) Beretningen om budgetgennemførelsen omfatter regnskabet over resultatet af budgetgennemførelsen og bilaget til dette regnskab.

(7) EFT L 248 af 16.9.2002, s. 1.

(8) Artikel 33 i Kommissionens forordning (EF, Euratom) nr. 2343/2002 (EFT L 357 af 31.12.2002, s. 72).

(9) Artikel 38 i forordning (EF, Euratom) nr. 2343/2002.

(10) Bestemmelserne om EU-organernes regnskabsaflæggelse og regnskabsføring er fastlagt i kapitel 1 og 2 i afsnit VII i forordning (EF, Euratom) nr. 2343/2002, senest ændret ved forordning (EF, Euratom) nr. 652/2008 (EUT L 181 af 10.7.2008, s. 23), og er som sådan integreret i fællesforetagendets finansielle bestemmelser.

(11) International Federation of Accountants (IFAC) og International Standards of Supreme Audit Institutions (ISSAI).

(12) I Fællesforetagendet ENIAC’s strategi for efterfølgende revision er det fastsat, at fællesforetagendet skal indhente tilstrækkelige oplysninger om den procedure for efterfølgende revision, der anvendes i ENIAC-medlemsstaterne, til at der kan foretages en vurdering af, om de nationale procedurer kan give tilstrækkelig sikkerhed for, at de transaktioner, der er forbundet med fællesforetagendet ENIAC’s projekter, er lovlige og formelt rigtige.

(13) I artikel 12 i forordning (EF) nr. 72/2008 er det fastsat, at fællesforetagendet »sikrer, at dets medlemmers finansielle interesser er tilstrækkeligt beskyttet ved at udføre eller foranledige egnede interne og eksterne kontroller«, og at det foretager »kontrol på stedet og finansiel audit blandt modtagerne af fællesforetagendet ENIAC’s offentlige midler. Sådan kontrol og audit gennemføres enten direkte af fællesforetagendet ENIAC eller på dettes vegne af ENIAC-medlemsstaterne₫.

(14) Fællesforetagendet havde modtaget oplysninger om syv af de 22 nationale finansieringsmyndigheders revisionsstrategier. Dokumentationen fra de syv finansieringsmyndigheder var i de fleste tilfælde ikke tilstrækkelig til, at fællesforetagendet kunne vurdere de nationale procedurer, da der ikke gives nogen praktiske detaljer om revisionsordningen (revisionsstrategi og -metode, stikprøvestørrelse, den form for finansiel kontrol, som de nationale finansieringsmyndigheder skal gennemføre osv.).

(15) Europa-Kommissionens Interne Revisionstjeneste har vurderet ENIAC-medlemsstaternes revisionsstrategier. I juni 2012 konkluderede den, at den nuværende strategi for efterfølgende revision ikke giver de oplysninger, der er nødvendige for at opnå rimelig sikkerhed. Derfor er strategien for efterfølgende revision blevet ændret, og transaktioner vil blive testet på grundlag af en stikprøve, hvor de nationale finansieringsmyndigheder skal give nærmere oplysninger om revisionen og om de gennemførte kontroller.

(16) Den relativt lave udnyttelsesgrad for operationelle betalinger kan forklares med, at betalinger fra ENIAC udløses, når der modtages attester fra de nationale myndigheder, hvilket skete sent, og med, at undertegnelsen af de nationale tilskudsaftaler var forsinket på medlemsstatsniveau.

(17) I overensstemmelse med artikel 5 i forordning (EF) nr. 72/2008 og artikel 11, stk. 5, i bilaget hertil udgør EU’s maksimale bidrag til fællesforetagendets løbende udgifter og forskningsaktiviteter 450 millioner euro, og heraf må bidraget til løbende udgifter ikke overstige 10 millioner euro. Hvis en del af bidraget til løbende udgifter ikke bruges, kan det overføres til forskningsaktiviteter.

(18) Forordning (EF, Euratom) nr. 2343/2002.

(19) Artikel 11, stk. 6, litra b), i vedtægterne, der er knyttet som bilag til forordning (EF) nr. 72/2008.

(20) Artikel 13, stk. 1, i vedtægterne, der er knyttet som bilag til forordning (EF) nr. 72/2008, fastsætter, at »de offentlige midler til projekter, der er udvalgt på grundlag af indkaldelser af konkurrerende forslag offentliggjort af fællesforetagendet ENIAC, omfatter de nationale finansielle bidrag fra ENIAC-medlemsstaterne og/eller det finansielle bidrag fra fællesforetagendet ENIAC. Offentlig støtte i henhold til dette initiativ tilsidesætter ikke relevante proceduremæssige og materielle statsstøtteregler«.

(21) Det samlede budget for den græske deltagelse i ENIAC-projekterne under indkaldelserne i 2008, 2009 og 2010 beløber sig til 9,7 millioner euro (4,4 millioner euro i nationale midler, 1,6 millioner euro i bidrag fra fællesforetagendet og resten fra projektdeltagerne).

(22) Ifølge artikel 54, stk. 5, i Rådets forordning (EF) nr. 1083/2006 af 11. juli 2006 om generelle bestemmelser for Den Europæiske Fond for Regionaludvikling, Den Europæiske Socialfond og Samhørighedsfonden (EUT L 210 af 31.7.2006, s. 25) må »en udgift, der medfinansieres af fondene, ikke støttes af noget andet finansielt EU-instrument«.

(23) Punkt 25 i Revisionsrettens beretning om årsregnskabet for fællesforetagendet ENIAC for regnskabsåret 2010 med fællesforetagendets svar (EUT C 368 af 16.12.2011, s. 48).

BILAG Fællesforetagendet ENIAC (Bruxelles) Beføjelser og aktiviteter Unionens kompetenceområder i henhold til traktaten (Artikel 187 i traktaten om Den Europæiske Unions funktionsmåde) Fællesforetagendet er et EU-organ, og Europa-Parlamentet skal derfor give decharge for gennemførelsen af dets budget, idet der dog skal tages hensyn til de særtræk, der skyldes, at FTI'er er offentlig-private partnerskaber, og især at den private sektor bidrager. Fællesforetagendet ENIAC blev oprettet ved Rådets forordning (EF) nr. 72/2008 af 20. december 2007 (EUT L 30 af 4.2.2008, s. 21). Fællesforetagendets beføjelser (Rådets forordning (EF) nr. 72/2008) Mål Fællesforetagendet ENIAC bidrager til gennemførelsen af det syvende rammeprogram for forskning, teknologisk udvikling og demonstration (2007-2013) og temaet »Informations- og kommunikationsteknologi« under særprogrammet »Samarbejde« Det skal navnlig: — fastlægge og gennemføre en forskningsdagsorden for udviklingen af vigtige kompetenceområder vedrørende nanoelektronik på tværs af forskellige anvendelsesområder med henblik på at styrke europæisk konkurrenceevne og bæredygtighed og skabe plads til helt nye markeder og samfundsnyttige anvendelsesformål — støtte aktiviteter til gennemførelse af forskningsdagsordenen (i det følgende benævnt »FoU-aktiviteter«), især gennem økonomisk støtte til deltagere i projekter, der er udvalgt på grundlag af indkaldelser af konkurrerende forslag — fremme et offentligt-privat partnerskab, der tilsigter at mobilisere og samle en indsats fra Unionens side og fra national og privat side, øge de samlede FoU-investeringer vedrørende nanoelektronik og skabe samarbejde mellem den offentlige og den private sektor — sikre, at FTI vedrørende nanoelektronik er effektivt og holdbart — opnå synergi og koordinering med hensyn til den europæiske FoU-indsats vedrørende nanoelektronik, herunder gradvis integrering i fællesforetagendet ENIAC af de aktiviteter på området, der for øjeblikket gennemføres via mellemstatslige FoU-ordninger (Eureka). Ledelse Medlemmer Ved udgangen af 2011 var fællesforetagendet ENIAC’s medlemmer: AENEAS, der repræsenterer industrien, Den Europæiske Union repræsenteret ved Kommissionen og ENIAC-medlemsstaterne (Østrig, Belgien, Den Tjekkiske Republik, Estland, Finland, Frankrig, Tyskland, Grækenland, Ungarn, Island, Italien, Letland, Nederlandene, Norge, Polen, Portugal, Rumænien, Den Slovakiske Republik, Spanien, Sverige og Det Forenede Kongerige). Bestyrelsen Bestyrelsen består af repræsentanter for fællesforetagendet ENIAC’s medlemmer samt formanden for erhvervs- og forskningsudvalget. Bestyrelsen har det overordnede ansvar for driften af fællesforetagendet ENIAC og fører tilsyn med gennemførelsen af dets aktiviteter. Repræsentantskabet for de offentlige myndigheder Repræsentantskabet for de offentlige myndigheder består af fællesforetagendet ENIAC’s medlemsstaters offentlige myndigheder. Erhvervs- og forskningsudvalget AENEAS udnævner medlemmerne af erhvervs- og forskningsudvalget. Den administrerende direktør Den administrerende direktør er fællesforetagendet ENIAC’s øverste ansvarlige for den daglige ledelse og dets retlige repræsentant. Ekstern revision Revisionsretten. Dechargemyndighed Europa-Parlamentet efter henstilling fra Rådet. Fællesforetagendets disponible ressourcer i 2011 Budget Vedtaget budget for 2011 i euro: Forpligtelser Betalinger AFSNIT I - Personale 1 488 801,72 1 488 801,72 AFSNIT II - Administrative 1 142 898,28 1 142 898,28 I ALT AFSNIT I & II 2 631 700,00 2 631 700,00 AFSNIT III – Aktions- 63 646 170,00 32 426 000,00 I ALT AFSNIT I, II & III 66 277 870,00 35 057 700,00 Ansatte pr. 31. december 2011 Stillingsfortegnelsen 2011 Besatte stillinger pr. 31.12.2011 Midlertidigt ansatte 6 6 Kontraktansatte 7 7 Ansatte i alt 13 13 Fordelt på: — operationelle aktiviteter 6 — administrative opgaver 4 — blandede opgaver 3 Aktiviteter og tjenesteydelse i 2011 A OPERATIONELT FORLØB – FREMSKRIDT MED HENSYN TIL MÅLOPFYLDELSE Fastlæggelse af forskningsdagsordenen Ved udgangen af 2011 oversteg de samlede støtteberettigede udgifter til de projekter, der var udvalgt med henblik på økonomisk støtte, 1 milliard euro. De dækker alle de FoU-områder, der er defineret i den flerårige strategiplan. Økonomisk støtte til deltagerne Siden oprettelsen har fællesforetagendet ENIAC uddelt 171,6 millioner euro til deltagerne, en stigning fra 109,3 millioner euro ved udgangen af 2010, og det nåede i 2011 op på en 85 % stigning fra et år til det næste, hvilket viser, at fællesforetagendet ENIAC gjorde væsentlige fremskridt. Stigning i FoU-investeringerne i nanoelektronik Ca. 47 % af alle de ca. 3 700 forskere, der deltog i FoU vedrørende nanoelektronik i 2012, vil deltage i de projekter, der er udvalgt til at modtage støtte fra fællesforetagendet ENIAC og dermed sikre, at der opnås synergi, og at den europæiske indsats på området forskning og udvikling koordineres. Fællesforetagendet ENIAC koordinerede sine aktiviteter primært med Eureka-clusteret CATRENE og medvirkede til organiseringen af det europæiske forum for nanoelektronik. Fremme af små og mellemstore virksomheders deltagelse SMV’er fører an i fællesforetagendet ENIAC’s projekter og tegner sig for 40,7 % af de deltagende organisationer (30,5 % er universiteter og forskningsinstitutter, og 28,8 % store erhvervsvirksomheder). B FUNKTIONSDYGTIGHED Medlemskabet af fællesforetagendet ENIAC blev ikke ændret i 2011. Organisationen har gjort store fremskridt og: — er flyttet ind i den hvide atriumbygning, har installeret nye kontorer og it-infrastrukturer — har ansat og integreret nye teammedlemmer — er gnidningsløst overgået til CIRCABC-registeret — har struktureret sin dokumentforvaltning — har etableret procedurer for sine nye opgaver — har gjort fremskridt med hensyn til afslutningen af støtteaftaler — har, siden fællesforetagendet blev uafhængigt, afholdt og aflagt regnskab for mere end 1 400 betalinger — har foretaget de første tekniske gennemgange af igangværende projekter — har på ét år offentliggjort og færdigbehandlet to indkaldelser af forslag — har finjusteret og rapporteret nøgleresultatindikatorer — har gennemført storstilede offentlige arrangementer, udsendt mindre publikationer og pressemeddelelser, der blev vel modtaget. GENNEMFØRELSEN AF 2011-BUDGETTET Ved udgangen af året havde fællesforetagendet ENIAC indgået forpligtelser for alle bevillingerne til de projekter, der stammede fra indkaldelserne 2011_1 (indkaldelse 4) og 2011_2 (indkaldelse 5), og afholdt 48,09 % af de operationelle betalinger. Kilde: Fællesforetagendet.